Liptov – Menej prvákov bude v novom školskom roku, ktorý sa začne štvrtého septembra, v základných školách v liptovských mestách. Menší bude i celkový počet žiakov, pod ktorý sa už niekoľko rokov podpisuje najmä veľký demografický pokles.
Sedem základných škôl, z toho šesť plnoorganizovaných v zriaďovatelskej pôsobnosti mesta, otvorí svoje brány v L. Mikuláši. "Spolu ich bude navštevovať takmer tritisíc žiakov, vlani ich bolo o vyše 150 viac. Menej bude i tried, vlaňajší počet 131 poklesne o šesť," skonštatoval Július Lichardus, vedúci oddelenia školstva, mládeže a telesnej kultúry Mestského úradu v L. Mikuláši. Menej bude i prvákov: vlani ich prvýkrát zasadlo do školských lavíc takmer tristo, v novom školskom roku ich bude takmer 260. "Napĺňa sa nám prognóza vývoja škôl a školských zariadení v zriaďovatelskej pôsobnosti mesta, ktorá do roku 2012 avizuje úbytok približne šesťsto detí," dodal J. Lichardus.
V zriaďovatelskej pôsobnosti mesta je v Ružomberku sedem základných škôl. "V tomto školskom roku bude v školách okolo 305 prvákov. Je to ale len orientačný údaj, ktorý sa ešte počas prvých septembrových dní môže zmeniť," povedala Jana Lokajová, zástupkyňa vedúceho oddelenia školstva, mládeže a športu Mestského úradu v Ružomberku. Spolu by malo byť v ružomberských základných školách vyše tritisíc žiakov, presné čísla však budú známe až v prvých septembrových dňoch. Už teraz je ale zrejmé, že celkový počet žiakov bude nižší ako v minulom školskom roku.
V troch základných školách v zriaďovatelskej pôsobnosti mesta bude v L. Hrádku zatiaľ 107 prvákov. "Čísla sa počas prvých dní školského roka ešte zmenia, no určite bude menej prvákov ako v minulom školskom roku," uviedla Martina Harichová, vedúca odboru organizačného, školstva a sociálnych vecí na Mestskom úrade v L. Hrádku.